KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. március 25-i ülésére)

TÁRGY: 
MŰKÖDÉSI HITEL FELVÉTELÉNEK KÖZBESZERZÉSE 

Kiskőrös Város Képviselő-testülete a 76/2008. sz. Képv. test. határozatával felhatalmazta a polgármestert, hogy az Önkormányzat 2007. évi zárszámadásáról szóló 6/2008. (IV.24.) önk. rendelet 4. §-alapján legfeljebb 253.000.000, -Ft összegű hitel felvételéhez szükséges közbeszerzési eljárást folytassa le.
A közbeszerzési eljárás előkészítésére és lebonyolítására – több árajánlat figyelembevételével - a K&Z Horizontál Kft.-t bíztuk meg.

Kiskőrös Város Önkormányzata a tárgyi szolgáltatásnyújtás beszerzésére a közbeszerzésekről szóló 2003. évi CXXIX. törvény (továbbiakban: Kbt.)  124. § (2) bekezdésének d) pontja alapján hirdetmény közzétételével induló tárgyalásos közbeszerzési eljárásban részvételi felhívást tett közzé, amely az Európai Unió Hivatalos Lapjában 2008. november 20-án 2008/S226-300608 számon jelent meg. A részvételi felhívásban foglalt részvételi jelentkezési határidő – mely egyben a részvételi jelentkezések felbontásának időpontja is volt – 2009. január 6-án 10.00 óra időpontban került meghatározásra, mely határidőig a CIB Bank Zrt. 1027 Budapest, Medve u. 4-14. nyújtotta be részvételi jelentkezését.
A részvételi jelentkezések előzetes vizsgálatát és értékelését a polgármester által felállított 3 tagú bíráló bizottság végezte el, ill. fogalmazta meg egyúttal a javaslatát is.  
A Bírálóbizottság a beérkezett részvételi jelentkezést értékelte és a K&Z Horizontál Kft. által elkészített értékelést is áttekintve megállapította, hogy a CIB Bank Zrt. részvételi jelentkezése érvényes. Egyidejűleg javasolta, hogy a jelen közbeszerzési eljárásban az ajánlattételi felhívást a CIB Bank Zrt. részére küldje meg Ajánlatkérő. 

Kiskőrös Város Önkormányzata, mint ajánlatkérő az Európai Unió Hivatalos Lapjában 2008. november 20-án 2008/S 226-300608 számon részvételi felhívást tett közzé fent megjelölt tárgyban. Az eredményes részvételi szakaszt követően ajánlatkérő megküldte az ajánlattételi felhívást az érvényes részvételi jelentkezést benyújtó CIB Bank Zrt. részére. Az ajánlattételi felhívásban foglaltak alapján az ajánlattételi határidő és az ajánlatok felbontásának időpontja 2009. március 2-án 10.00 óra időpontban került meghatározásra.

Az ajánlattételi határidő lejártáig nem érkezett be ajánlat, ezért az eljárás a Kbt. 92. § a) pontja alapján eredménytelen.
A Bíráló Bizottság a bírálatról készült jegyzőkönyvben összegezte a véleményét, ill. fogalmazta meg a döntési javaslatát. (a közbeszerzési eljárás anyaga a vagyonkezelési- és beruházási csoportnál megtekinthető)

Az előzőek, valamint a bírálati jegyzőkönyvben foglaltak alapján javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2009. március 12.
Domonyi László  sk.

    polgármester

HATÁROZAT-TERVEZET

A Képviselő-testület a működési hitelfelvétel közbeszerzésére – közzététellel - indított tárgyalásos eljárásban, elfogadva a Bíráló Bizottság szakvéleményében és döntési javaslatában foglaltakat megállapítja, hogy az eljárás a közbeszerzésekről szóló többször módosított 2003. évi CXXIX. törvény 92. § (a) pontja alapján eredménytelen.
